Neuvoston 18 päivänä joulukuuta 2003 Euroopan yhteisön perustamissopimuksen 251 artiklassa tarkoitettua menettelyä noudattaen vahvistama yhteinen kanta (EY) N:o 12/2004 Euroopan parlamentin ja neuvoston päätöksen tekemiseksi yleiseurooppalaisten sähköisten viranomaispalveluiden yhteentoimivasta toimittamisesta julkishallinnolle, yrityksille ja kansalaisille (HVTYK)



Virallinen lehti nro C 066 E , 16/03/2004 s. 0022 - 0035



Neuvoston 18 päivänä joulukuuta 2003 vahvistama yhteinen kanta (EY) N:o 12/2004 Euroopan parlamentin ja neuvoston päätöksen N:o .../2004/EY tekemiseksi yleiseurooppalaisten sähköisten viranomaispalveluiden yhteentoimivasta toimittamisesta julkishallinnolle, yrityksille ja kansalaisille (HVTYK) (2004/C 66 E/03) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 156 artiklan ensimmäisen kohdan, ottavat huomioon komission ehdotuksen, ottavat huomioon Euroopan talous- ja sosiaalikomitean lausunnon, ottavat huomioon alueiden komitean lausunnon(1), noudattavat perustamissopimuksen 251 artiklassa määrättyä menettelyä(2), sekä katsovat seuraavaa: (1) Euroopan yhteisön perustamissopimuksen 154 artiklan mukaisesti ja tukeakseen sen 14 ja 158 artiklassa tarkoitettujen tavoitteiden saavuttamista yhteisö osallistuu Euroopan laajuisten verkkojen rakentamiseen ja kehittämiseen, jotta unionin kansalaiset, talouden toimijat ja alue- ja paikallisyhteisöt saisivat täyden hyödyn vailla sisärajoja olevan alueen syntymisestä. (2) Kun helpotetaan yritysten ja kansalaisten liikkumista Euroopan valtioiden rajojen yli, edistetään samalla suoraan esteiden poistamista tavaroiden, henkilöiden, palveluiden ja pääoman vapaalta liikkuvuudelta sekä jäsenvaltioiden kansalaisten vapaalta asettautumiselta toisten jäsenvaltioiden alueelle. (3) Euroopan yhteisön perustamissopimuksen 157 artiklan mukaisesti yhteisö ja jäsenvaltiot huolehtivat siitä, että yhteisön teollisuuden kilpailukyvyn kannalta tarpeelliset edellytykset turvataan. (4) Euroopan parlamentti ja neuvosto hyväksyivät päätöksillä N:o 1719/1999/EY(3) ja N:o 1720/1999/EY(4) joukon hallintojen väliseen telemaattiseen tietojenvaihtoon (HVT) käytettäviä Euroopan laajuisia verkkoja koskevia toimia, laaja-alaisia toimenpiteitä ja suuntaviivoja, yhteistä etua koskevien hankkeiden yksilöiminen mukaan luettuna. Koska näiden päätösten voimassaolo päättyy 31 päivänä joulukuuta 2004, on tarpeen säätää kyseisillä päätöksillä perustetun HVT-ohjelman jatkopuitteista. (5) HVTYK-ohjelmassa hyödynnetään aiempien HVT-ohjelmien tuloksia. Kyseisillä aiemmilla ohjelmilla on parannettu julkisten hallintojen välisen rajat ylittävän yhteistyön tehokkuutta. (6) Aiempien HVT-ohjelmien jatkotoimena toteutettavaa HVTYK-ohjelmaa suunniteltaessa ja toteutettaessa olisi asianmukaisesti otettava huomioon kyseisten ohjelmien saavutukset. (7) HVTYK-ohjelman tulokset muodostavat todennäköisesti perustan tuleville toimille. Tämä sekä teknologian muutosten nopea vauhti edellyttävät, että ohjelmaa voidaan mukauttaa tulevaan kehitykseen. (8) Lissabonissa maaliskuussa 2000 kokoontunut Eurooppa-neuvosto antoi päätelmät, joilla pyritään muovaamaan Euroopan unionista vuoteen 2010 mennessä maailman kilpailukykyisin ja dynaamisin osaamistalous, jolla on mahdollisuudet kestävään talouskasvuun, entistä suurempaan määrän parempilaatuisia työpaikkoja ja entistä suurempaan sosiaaliseen yhteenkuuluvuuteen. (9) Brysselissä maaliskuussa 2003 kokoontunut Eurooppa-neuvosto kiinnitti huomiota Euroopan yhteyksien merkitykseen sisämarkkinoiden vahvistamisessa ja korosti, että sähköinen viestintä on vahva kasvun, kilpailukyvyn ja työpaikkojen lähde Euroopan unionissa ja että olisi toteutettava toimia tämän vahvuuden lujittamiseksi ja Lissabonin tavoitteiden tukemiseksi. Tämän vuoksi yleiseurooppalaisten sähköisten viranomaispalveluiden sekä niiden perustana olevien telemaattisten verkkojen kehittämistä ja perustamista olisi tuettava ja edistettävä. (10) Poistamalla sähköisen viestinnän esteitä yhtäältä viranomaisten väliltä kaikilla tasoilla ja toisaalta viranomaisten sekä yritysten ja kansalaisten väliltä tuetaan Euroopan yritysten toimintaympäristöä, kevennetään hallinnollista taakkaa ja vähennetään byrokratiaa. Tämä voi myös rohkaista Euroopan unionin kansalaisia ja yrityksiä hyödyntämään tietoyhteiskunnan etuja ja asioimaan julkishallinnon kanssa vuorovaikutteisesti sähköisiä välineitä käyttämällä. (11) Sähköisten viranomaispalveluiden tehostunut tarjonta antaisi yrityksille ja kansalaisille mahdollisuuden asioida vuorovaikutteisesti viranomaisten kanssa ilman erityistä tietotekniikan tuntemusta tai aiempaa tietoa tietyn viranomaisen sisäisestä organisaatiosta. (12) Euroopan laajuisten telemaattisten verkkojen rakentaminen julkishallintojen, yhteisön toimielinten ja muiden toimijoiden, kuten esimerkiksi yhteisön etuja edistävien eurooppalaisten virastojen, palvelujen ja järjestöjen, välistä tiedonvaihtoa varten ei siis ole päämäärä sinänsä, vaan väline, jolla voidaan saavuttaa yleiseurooppalaisella tasolla yhteentoimivat julkishallinnon vuorovaikutteiset tietopalvelut; tämä toiminta rakentuu tuloksille, joita on saatu Euroopan julkishallinnon yhteistyöstä, ja toimintaa laajennetaan näin kansalaisten ja yritysten suuntaan. (13) Komissio kuulee kattavasti kaikkia sidosryhmiä ja saattaa kuulemiset tarvittaessa ajan tasalle toteuttaakseen tutkimuksen, joka sisältää kaikki asiaankuuluvat alat ja jossa keskitytään kansalaisten ja yritysten tarpeisiin sekä etuihin luettelon laatimiseksi vaadittavista ja hyödyllisistä yleiseurooppalaisista sähköisistä viranomaispalveluista, jotka voitaisiin toteuttaa tämän päätöksen koko voimassaolon aikana. (14) Yleiseurooppalaiset sähköiset viranomaispalvelut antavat viranomaisille, yrityksille ja kansalaisille paremmat mahdollisuudet asioida vuorovaikutteisesti viranomaisten kanssa kansallisten rajojen yli. Tällaisten palveluiden toimittaminen edellyttää, että viranomaisten välillä on käytettävissä tehokkaita ja yhteentoimivia tieto- ja viestintäjärjestelmiä sekä yhteentoimivia hallinnon tuki- ja asiakaspalvelutoimintojen prosesseja, jotta julkisen sektorin tietoja voidaan vaihtaa turvallisesti ja jotta niitä voidaan ymmärtää ja prosessoida kaikkialla Euroopassa. (15) Yleiseurooppalaisten sähköisten viranomaispalvelujen toimittamisen yhteydessä on tarpeen ottaa huomioon erityisesti yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annetun Euroopan parlamentin ja neuvoston direktiivin 95/46/EY(5) säännökset. (16) On tärkeää, että sähköisten viranomaispalvelujen tueksi toteutettavissa kansallisissa toimissa otetaan riittävästi huomioon Euroopan unionin toiminnan painopisteet. (17) On olennaisen tärkeää maksimoida tietojen vaihtoa ja palvelun integrointia koskevien standardien tai yleisesti saatavilla olevien taikka avointen eritelmien käyttö, jotta varmistetaan saumaton yhteentoimivuus ja näin lisätään yleiseurooppalaisista sähköisistä viranomaispalveluista ja niiden perustana olevista Euroopan laajuisista telemaattisista verkoista saatavia etuja. (18) On sekä yhteisön että jäsenvaltioiden velvollisuus rakentaa yleiseurooppalaiset sähköiset viranomaispalvelut ja niiden perustana olevat telemaattiset verkot, joita yhteisö käyttää tai joista se hyötyy. (19) On olennaisen tärkeää varmistaa tiivis yhteistyö jäsenvaltioiden ja yhteisön sekä tarvittaessa yhteisön toimielinten ja sidosryhmien välillä. (20) Yhteisön laajuisilla toimilla olisi edistettävä sähköisten viranomaispalveluiden myönteistä kehitystä yleiseurooppalaisella tasolla ja tuettava tähän liittyviä toimenpiteitä, joita edellytetään kaikilla asiaankuuluvilla tasoilla, ottaen samalla asianmukaisesti huomioon yhteisön kielellinen monimuotoisuus. (21) Vaikka kaikkien jäsenvaltioiden osallistumista julkishallinnon yrityksille ja kansalaisille toimittamia yleiseurooppalaisia sähköisiä viranomaispalveluja tukeviin toimiin olisi edistettävä, voidaan käynnistää useita jäsenvaltioita kattavia aloitteita ja toimiin osallistumattomia jäsenvaltioita olisi kannustettava liittymään niihin myöhemmässä vaiheessa. (22) Olisi varmistettava ohjelman myönteinen vuorovaikutus alan kansallisten, alueellisten ja paikallisten aloitteiden kanssa ja taattava sähköisten viranomaispalveluiden tarjonta jäsenvaltioiden sisällä. (23) Sevillassa kesäkuussa 2002 kokoontunut Eurooppa-neuvosto antoi tukensa eEurope 2005 -toimintasuunnitelmalle, erityisesti sähköistä hallintoa koskevalle osalle, jossa korostuu HVT-ohjelman merkitys tuettaessa yleiseurooppalaisten sähköisten viranomaispalveluiden rakentamista rajatylittävien toimien tueksi, jolloin täydennetään sähköistä hallintoa koskevia kaikkien asiaankuuluvien tasojen aloitteita ja tarjotaan niille puitteet. (24) Jotta yhteisön rahoitusta käytettäisiin tehokkaasti, on tarpeen jakaa yleiseurooppalaisten sähköisten viranomaispalveluiden ja niiden perustana olevien telemaattisten verkkojen kustannukset tasapuolisesti jäsenvaltioiden ja yhteisön kesken. (25) Yleiseurooppalaisten sähköisten viranomaispalveluiden ja niiden perustana olevien telemaattisten verkkojen perustamisessa ja toiminnassa voidaan parhaiten saavuttaa tuottavuus, reagointivalmius ja joustavuus, kun omaksutaan markkinasuuntautunut toimintatapa, jolloin toimittajat valitaan kilpaillussa monitoimittajaympäristössä ja samalla tarvittaessa varmistetaan toimenpiteiden kestävyys sekä toiminnan että rahoituksen kannalta. (26) Yleiseurooppalaisia sähköisiä viranomaispalveluita olisi kehitettävä yhteistä etua palvelevien erityishankkeiden ja erityisten laaja-alaisten toimenpiteiden kautta. Muita laaja-alaisia toimenpiteitä olisi toteutettava, jotta voitaisiin tukea näiden palvelujen yhteentoimivaa toimittamista perustamalla tai tehostamalla infrastruktuuripalveluita. (27) HVTYK-ohjelma olisikin avattava Euroopan talousalueen maiden ja ehdokasmaiden osallistumiselle ja yhteistyötä muiden kolmansien maiden kanssa olisi rohkaistava. Kansainväliset toimijat voivat omalla kustannuksellaan osallistua yhteistä etua palvelevien hankkeiden ja laaja-alaisten toimenpiteiden täytäntöönpanoon. (28) Jotta voitaisiin turvata Euroopan unionin moitteeton varainhoito ja välttää tarpeeton laitteistojen lisääminen ja tutkimusten toistaminen sekä eriävät lähestymistavat, HVT-ohjelmassa tai HVTYK-ohjelmassa kehitettyjä palveluita olisi oltava mahdollista käyttää perustamissopimuksen V ja VI osaston mukaisissa yhteisen ulko- ja turvallisuuspolitiikan sekä rikosasioita koskevan oikeudellisen yhteistyön puitteissa. (29) Koska jäsenvaltiot eivät toimien laajuuden ja vaikutusten vuoksi voi riittävässä määrin toteuttaa tavoitteena olevia yleiseurooppalaisia sähköisiä viranomaispalveluita, vaan ne voidaan paremmin saavuttaa yhteisön tasolla, yhteisö voi perustamissopimuksen 5 artiklassa määrätyn toissijaisuusperiaatteen mukaisesti toteuttaa toimenpiteitä. Samassa artiklassa määrätyn suhteellisuusperiaatteen mukaisesti tässä päätöksessä ei ylitetä sitä, mikä on tarpeen mainitun tavoitteen saavuttamiseksi. (30) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(6) mukaisesti. (31) Tässä päätöksessä vahvistetaan ohjelman koko keston ajaksi rahoituspuitteet, joita budjettivallan käyttäjä pitää talousarviota koskevasta kurinalaisuudesta ja talousarviomenettelyn parantamisesta 6 päivänä toukokuuta 1999 tehdyn Euroopan parlamentin, neuvoston ja komission välisen toimielinten sopimuksen(7) 33 kohdan mukaisesti ensisijaisena ohjeenaan vuosittaisessa talousarviomenettelyssä, OVAT PÄÄTTÄNEET SEURAAVAA: 1 artikla Soveltamisala Tällä päätöksellä perustetaan vuosiksi 2005-2009 ohjelma yleiseurooppalaisten sähköisten viranomaispalveluiden toimittamiseksi yhteentoimivalla tavalla eurooppalaisille julkishallinnoille, yhteisön toimielimille ja muille toimijoille, eurooppalaisille yrityksille ja kansalaisille (jäljempänä "HVTYK-ohjelma"). 2 artikla Tavoite 1. HVTYK-ohjelman tavoitteena on yksilöidä yleiseurooppalaiset sähköiset viranomaispalvelut sekä tukea ja edistää niiden, samoin kuin niiden perustana olevien yhteentoimivien telemaattisten verkkojen, kehittämistä ja perustamista. Sähköisten viranomaispalvelujen ja niiden perustana olevien verkkojen avulla on määrä tukea jäsenvaltioita ja yhteisöä niiden pannessa täytäntöön, kukin oman toimivaltansa puitteissa, yhteisön politiikkoja ja toimintoja ja saavuttaa merkittäviä etuja julkishallintojen, yritysten ja kansalaisten kannalta. 2. Ohjelmalla on tarkoitus myös: a) mahdollistaa tehokas ja turvallinen tiedonvaihto viranomaisten välillä kaikilla tasoilla sekä tällaisten viranomaisten ja yhteisön toimielinten tai tarvittaessa muiden toimijoiden välillä; b) ulottaa palvelujen toimittamisen helpottamiseksi a alakohdassa määritetyn tiedonvaihdon edut yrityksiin ja kansalaisiin näiden tarpeet huomioon ottaen; c) tukea yhteisön päätöksentekoprosessia ja helpottaa yhteisön toimielinten välistä viestintää kehittämällä tähän liittyviä strategisia puitteita yleiseurooppalaisella tasolla; d) saavuttaa yhteentoimivuus sekä eri politiikan aloilla että niiden välillä ja tarvittaessa myös yrityksiin ja kansalaisiin nähden, erityisesti yhteentoimivuuden eurooppalaisten puitteiden pohjalta; e) myötävaikuttaa jäsenvaltioiden julkisten hallintojen ja yhteisön pyrkimyksiin tarjota nykyistä sujuvampia toimintoja ja nopeampia toteutuksia sekä parantaa turvallisuutta, tehokkuutta, avoimuutta, palvelukulttuuria ja reagointivalmiutta; f) edistää hyvien toimintatapojen leviämistä ja kannustaa viranomaisia kehittämään innovatiivisia telematiikkaratkaisuja. 3 artikla Määritelmät Tässä päätöksessä käytetään seuraavia määritelmiä: a) "telemaattinen verkko" on kattava tieto- ja viestintäjärjestelmä, johon sisältyvät fyysinen infrastruktuuri ja yhteydet sekä näihin liittyvät palvelut ja sovelluskerrokset ja joka näin ollen mahdollistaa sähköisen tiedonvaihdon viranomaisten sisällä tai välillä ja viranomaisten sekä yritysten ja kansalaisten välillä; b) "yleiseurooppalaiset sähköiset viranomaispalvelut" ovat rajatylittäviä joko alakohtaisia tai laaja-alaisia eli eri alojen välisiä julkisen sektorin tietopalveluita ja vuorovaikutteisia palveluita, joita eurooppalaiset viranomaiset tarjoavat eurooppalaisille viranomaisille, yrityksille ja niiden järjestöille sekä kansalaisille ja kansalaisjärjestöille yhteentoimivien Euroopan laajuisten telemaattisten verkkojen kautta; c) "yhteistä etua palveleva hanke" on liitteessä I mainituilla politiikan aloilla toteutettava hanke, joka toteutetaan tai jota jatketaan tämän päätöksen mukaisesti ja joka koskee yleiseurooppalaisten sähköisten viranomaispalveluiden perustamista tai tehostamista; d) "infrastruktuuripalvelut" ovat hankkeiden yleisten tarpeiden täyttämiseksi tarjottavia palveluita, mukaan luettuina teknologia- ja ohjelmistoratkaisut, joihin kuuluvat myös yhteentoimivuuden eurooppalaiset puitteet sekä turvallisuus-, väliohjelmisto- ja verkkopalvelut. Infrastruktuuripalvelut tukevat yleiseurooppalaisten sähköisten viranomaispalveluiden toimittamista; e) "laaja-alainen toimenpide" on liitteen II kuvauksia vastaava toimi, joka toteutetaan tai jota jatketaan tämän päätöksen mukaisesti ja joka koskee laaja-alaisten yleiseurooppalaisten sähköisten viranomaispalveluiden, infrastruktuuripalveluiden tai strategisten ja tukitoimien käynnistämistä tai tehostamista; f) "yhteentoimivuus" on tieto- ja viestintäteknisten järjestelmien ja niiden tukemien yritysprosessien kyky vaihtaa tietoa ja mahdollistaa tietojen ja tietämyksen jakaminen. 4 artikla Yhteistä etua palvelevat hankkeet Edellä 2 artiklassa säädettyjen tavoitteiden saavuttamiseksi yhteisö panee täytäntöön 6 ja 7 artiklassa säädettyjen periaatteiden mukaisesti ja yhteistyössä jäsenvaltioiden kanssa 8 artiklan 1 kohdan mukaisessa säännöllisesti tarkistettavassa työohjelmassa eriteltyjä yhteistä etua palvelevia hankkeita. Yhteistä etua palvelevissa hankkeissa on mahdollisuuksien mukaan hyödynnettävä laaja-alaisia yleiseurooppalaisia sähköisiä viranomaispalveluita ja infrastruktuuripalveluita, ja niiden on myötävaikutettava näiden palveluiden jatkokehittämiseen. 5 artikla Laaja-alaiset toimenpiteet 1. Edellä 2 artiklassa säädettyjen tavoitteiden saavuttamiseksi yhteisö toteuttaa 6 ja 7 artiklassa säädettyjen periaatteiden mukaisesti ja yhteistyössä jäsenvaltioiden kanssa liitteessä II mainittuja ja 8 artiklan 1 kohdan mukaisessa säännöllisesti tarkistettavassa työohjelmassa eriteltyjä laaja-alaisia toimenpiteitä yhteistä etua palvelevien hankkeiden tukemiseksi. 2. Laaja-alaisilla toimenpiteillä tarjotaan, pidetään yllä ja edistetään viranomaisille tarkoitettuja infrastruktuuripalveluja yhteisössä HVTYK-ohjelman puitteissa määriteltyjen, palveluiden ylläpitoa ja saantia koskevien toimintalinjojen mukaisesti. Lisäksi niillä mahdollistetaan laaja-alaisten yleiseurooppalaisten sähköisten viranomaispalveluiden hallinnointi ja luodaan strategisia ja tukitoimia, joilla edistetään yleiseurooppalaisia sähköisiä viranomaispalveluja, toteutetaan strategisia analyyseja aiheeseen liittyvistä muutoksista yhteisössä ja jäsenvaltioissa sekä turvataan ohjelman hallinto ja hyvien toimintatapojen levittäminen. 3. Toteutettavien laaja-alaisten toimenpiteiden valintaa varten yhteisö laatii laaja-alaisten yleiseurooppalaisten sähköisten viranomaispalveluiden ja infrastruktuuripalveluiden kuvauksen. Kuvaukseen sisältyviä seikkoja ovat tarvittava hallinto, organisaatio, siihen liittyvät vastuut ja kustannusten jako sekä laaja-alaisten yleiseurooppalaisten sähköisten viranomaispalveluiden ja infrastruktuuripalveluiden kehittämisessä ja täytäntöönpanossa käytettävä strategia. Strategia perustuu hankkeen vaatimusten arviointiin. Kuvausta tarkistetaan vuosittain. 6 artikla Täytäntöönpanoperiaatteet 1. Yhteistä etua palvelevien hankkeiden ja laaja-alaisten toimenpiteiden täytäntöönpanossa sovelletaan 2-10 kohdassa säädettyjä periaatteita. 2. Tämä päätös on oikeusperusta laaja-alaisten toimenpiteiden täytäntöönpanolle. 3. Hankkeen täytäntöönpano edellyttää alakohtaista oikeusperustaa. Tämän päätöksen soveltamiseksi katsotaan, että hanke täyttää tämän vaatimuksen, kun se tukee yleiseurooppalaisten sähköisten viranomaispalveluiden toimittamista julkishallinnolle, yrityksille tai kansalaisille alakohtaisen tai muun asiaankuuluvan oikeusperustan täytäntöönpanon puitteissa. Tätä kohtaa ei sovelleta hankkeisiin, joilla tuetaan sähköisten viranomaispalveluiden tarjoamista yhteisön toimielinten ja virastojen välillä. 4. Mahdollisimman suurta määrää jäsenvaltioita kannustetaan osallistumaan hankkeisiin, joilla tuetaan yleiseurooppalaisten sähköisten viranomaispalveluiden tarjoamista viranomaisilta yrityksille tai niiden järjestöille tai viranomaisilta kansalaisille tai kansalaisjärjestöille. 5. Yhteistä etua palvelevien hankkeiden ja laaja-alaisten toimenpiteiden on katettava kaikki yleiseurooppalaisten sähköisten viranomaispalveluiden perustamisen tai tehostamisen edellyttämät toimet. 6. Yhteistä etua palveleviin hankkeisiin ja laaja-alaisiin toimenpiteisiin on aina tarvittaessa liitettävä valmisteluvaihe. Niihin on kuuluttava toteutettavuuden selvitysvaihe, kehitys- ja validointivaihe sekä täytäntöönpanovaihe, jotka on pantava täytäntöön 7 artiklan mukaisesti. Tätä kohtaa ei sovelleta liitteessä II olevassa C osassa määriteltyihin strategisiin ja tukitoimiin. 7. Tulokset, joita on saatu muista aiheeseen liittyvistä yhteisön ja jäsenvaltioiden toimista, erityisesti yhteisön tutkimuksen ja teknologisen kehittämisen ohjelmista ja muista yhteisön ohjelmista, kuten eTEN(8), eContent(9), eInclusion(10), eLearning(11) ja Modinis(12), on otettava soveltuvin osin huomioon määriteltäessä yhteistä etua koskevia hankkeita ja laaja-alaisia toimia päällekkäisyyksien välttämiseksi ja sähköisten viranomaispalvelujen kehittämisen nopeuttamiseksi. Suunnittelu- ja kehitysvaiheessa olevat hankkeet on myös otettava huomioon. 8. Yhteistä etua palvelevat hankkeet ja laaja-alaiset toimenpiteet on eriteltävä teknisesti viittaamalla tietojen vaihtoa ja palvelun integrointia koskeviin eurooppalaisiin standardeihin tai yleisesti saatavilla oleviin eritelmiin tai avoimiin eritelmiin, ja niiden on oltava soveltuvin osin infrastruktuuripalveluiden mukaisia, jotta varmistetaan kansallisten ja yhteisön järjestelmien yhteentoimivuus ja saavutettavuus hallintoaloittain ja niiden välillä sekä yrityksiin ja kansalaisiin nähden. 9. Yhteistä etua palvelevissa hankkeissa ja laaja-alaisissa toimenpiteissä on tarvittaessa otettava asianmukaisesti huomioon yhteentoimivuuden eurooppalaiset puitteet, jotka HVTYK-ohjelma tarjoaa ja joita se pitää yllä ja edistää. 10. Kunkin yhteistä etua palvelevan hankkeen tai laaja-alaisen toimenpiteen täytäntöönpanon jälkiarviointi on tehtävä vuoden kuluessa täytäntöönpanovaiheen päättymisestä. Jälkiarviointiin on sisällytettävä kustannus-hyötyanalyysi. Yhteistä etua palvelevien hankkeiden osalta jälkiarviointi on tehtävä koordinoidusti jäsenvaltioiden kanssa ja alakohtaista politiikkaa koskevien sääntöjen mukaisesti, ja se on esitettävä asianmukaiselle alakohtaiselle komitealle. Yhteistä etua koskevien hankkeiden jälkiarvioinnista tehdyt päätelmät ja suositukset on annettava 11 artiklan 1 kohdassa tarkoitetulle komitealle tiedoksi. Laaja-alaisten toimenpiteiden jälkiarviointi on tehtävä 11 artiklan 1 kohdassa tarkoitetun komitean puitteissa. 7 artikla Lisäperiaatteet 1. Edellä 6 artiklassa annettujen periaatteiden lisäksi sovelletaan 2-8 kohdassa vahvistettuja periaatteita. 2. Valmisteluvaiheen tuloksena on laadittava valmisteluraportti, johon sisältyvät yhteistä etua palvelevan hankkeen tai laaja-alaisen toimenpiteen tavoitteet, sen ala ja perustelut sekä erityisesti arvioidut kustannukset ja edut ja soveltuvien kuulemismenettelyiden avulla osallistujilta hankitut tarvittavat sitoumukset ja sopimukset, myös tieto toimivaltaisesta komiteasta, joka valvoo hankkeen tai toimenpiteen täytäntöönpanoa. 3. Toteutettavuuden selvitysvaiheessa on laadittava yleinen toteutussuunnitelma, joka kattaa kehitys- ja toteutusvaiheen ja johon sisältyvät valmisteluraportin tietojen lisäksi seuraavat: a) kuvaus organisaation suunnitellusta kehityksestä ja tarvittaessa työskentelymenettelyiden uudelleensuunnittelusta; b) tavoitteet, toiminnot, osallistujat ja tekninen lähestymistapa; c) toimenpiteet monikielisen viestinnän helpottamiseksi; d) toimenpiteet tietojen turvaamisen ja suojan varmistamiseksi; e) yhteisön ja jäsenvaltioiden osuus; f) odotettujen kustannusten jaottelu, kuvaus odotetuista eduista ja arviointiperusteet näiden etujen mittaamista varten toteutusvaiheen jälkeenkin, yksityiskohtainen erittely sijoitetun pääoman tuotosta sekä saavutettavat välitavoitteet; g) kaavio, jossa määritellään yleiseurooppalaisten sähköisten viranomaispalveluiden ja infrastruktuuripalveluiden toiminta- ja ylläpitokustannusten tasapuolinen jako yhteisön ja jäsenvaltioiden sekä tarvittaessa muiden toimijoiden välillä toteutusvaiheen päättyessä. 4. Ehdotettua ratkaisua voidaan tarvittaessa kehitys- ja varmentamisvaiheen aikana rakentaa, testata, arvioida ja seurata pienessä mittakaavassa, ja yleistä toteutussuunnitelmaa voidaan tällöin mukauttaa saatujen tulosten pohjalta. 5. Toteutusvaiheen aikana luodaan täysimittaiset toimivat palvelut yleisen toteutussuunnitelman mukaisesti. 6. Laadittaessa valmisteluraporttia ja yleistä toteutussuunnitelmaa on käytettävä menetelmiä, jotka on valmisteltu tukitoimena HVTYK-ohjelman puitteissa. 7. Komissio huolehtii yhteistä etua palvelevan hankkeen aloituksesta ja täytäntöönpanosta, määrittelee sen vaiheet, laatii valmisteluraportit ja yleiset toteutussuunnitelmat sekä hoitaa hankkeen valvonnan noudattaen asianmukaista alakohtaista komiteamenettelyä. Jos asianmukaista alakohtaista komiteamenettelyä ei ole, yhteisö ja jäsenvaltiot perustavat asiantuntijaryhmän tarkastelemaan kaikkia asiaankuuluvia seikkoja. Komissio raportoi alakohtaisten komiteoiden ja mahdollisten asiantuntijaryhmien päätelmistä 11 artiklan 1 kohdassa tarkoitetulle komitealle. 8. Komissio huolehtii laaja-alaisen toimenpiteen aloituksesta ja täytäntöönpanosta, määrittelee sen vaiheet, laatii valmisteluraportit ja yleiset toteutussuunnitelmat sekä hoitaa näiden valvonnan noudattaen 11 artiklan 2 kohdassa tarkoitettua menettelyä. 8 artikla Täytäntöönpanomenettely 1. Komissio laatii säännöllisesti tarkistettavan työohjelman koko tämän päätöksen voimassaoloajaksi yhteistä etua palvelevien hankkeiden ja laaja-alaisten toimenpiteiden täytäntöönpanoa varten. Komissio hyväksyy työohjelman ja vähintään kerran vuodessa kaikki siihen mahdollisesti tehtävät muutokset ottamalla tarvittaessa huomioon yhteistä etua palvelevan hankkeen ja laaja-alaisen toimenpiteen budjetin jakautumisen. Komissio hyväksyy säännöllisesti tarkistettavan työohjelman ja siihen mahdollisesti tehtävät muutokset soveltaen 11 artiklan 2 kohdassa tarkoitettua menettelyä. 2. Kunkin yhteistä etua palvelevan hankkeen ja laaja-alaisen toimenpiteen osalta 1 kohdassa tarkoitettuun työohjelmaan on tarvittaessa liitettävä: a) tavoitteiden, toiminta-alan, perusteluiden, mahdollisten edunsaajien, toimintojen ja teknisen lähestymistavan kuvaus; b) aiempien menojen jaottelu ja saavutetut välitavoitteet sekä odotetut kustannukset ja edut ja saavutettavat välitavoitteet; c) käytettävien laaja-alaisten yleiseurooppalaisten sähköisten viranomaispalveluiden ja infrastruktuuripalveluiden erittely. 9 artikla Budjettisäännökset 1. Komission hyväksyessä yhteistä etua palvelevan hankkeen tai laaja-alaisen toimenpiteen budjetin noudatetaan 11 artiklan 2 kohdassa tarkoitettua menettelyä siten, että soveltuvien budjettisääntöjen mukaisesti budjetti tarvittaessa kattaa 8 artiklan 1 kohdan mukaisesti säännöllisesti tarkistettavan työohjelman ja kaikki siihen mahdollisesti tehtävät muutokset, sanotun kuitenkaan rajoittamatta 8 artiklan soveltamista. 2. Varat annetaan käyttöön sitä mukaa kuin määritetyt välitavoitteet on saavutettu noudattaen yhteistä etua palvelevissa hankkeissa asianmukaiseen alakohtaiseen komiteaan sovellettavaa menettelyä ja laaja-alaisissa toimenpiteissä 11 artiklan 1 kohdassa tarkoitettua komiteamenettelyä. Valmisteluvaiheen aloittamista varten välitavoitteeksi katsotaan se, että toteutettava yhteistä etua palveleva hanke tai laaja-alainen toimenpide on sisällytetty säännöllisesti tarkistettavaan työohjelmaan. Toteutettavuuden selvitysvaiheen aloittamista varten välitavoitteena pidetään valmisteluraporttia. Tätä seuraavan kehitys- ja validointivaiheen aloittamista varten välitavoitteena on yleinen toteutussuunnitelma. Kehitys- ja validointivaiheen sekä toteutusvaiheen aikana saavutettavat välitavoitteet sisällytetään säännöllisesti tarkistettavaan työohjelmaan 8 artiklan mukaisesti. 3. Jäljempänä 11 artiklan 2 kohdassa tarkoitettua menettelyä sovelletaan myös kaikkiin ehdotuksiin, joilla budjettia lisättäisiin yli 100000 eurolla kutakin yhteistä etua palvelevaa hanketta tai laaja-alaista toimenpidettä kohden vuoden kuluessa. 4. Ohjelma pannaan täytäntöön julkisia hankintoja koskevien sääntöjen pohjalta. Sopimusarvoltaan yli 500000 euron suuruisten tarjouspyyntöjen tekniset eritelmät on määriteltävä koordinoidusti jäsenvaltioiden kanssa asianmukaisen alakohtaisen komitean tai 11 artiklan 1 kohdassa tarkoitetun komitean puitteissa. 10 artikla Yhteisön rahoitusosuus 1. Yhteisö vastaa yhteistä etua palvelevien hankkeiden ja laaja-alaisten toimenpiteiden toteutuskustannuksista suhteessa sille niistä koituvaan etuun. 2. Yhteisön rahoitusosuus määritellään kunkin yhteistä etua palvelevan hankkeen tai laaja-alaisen toimenpiteen osalta 3-7 kohdan mukaisesti. 3. Jotta yhteistä etua palveleva hanke tai laaja-alainen toimenpide voi saada yhteisön rahoitusta, vaaditaan konkreettiset suunnitelmat toteutusvaiheen jälkeen koituvien ylläpito- ja toimintakustannusten rahoittamiseksi sekä selkeät tiedot yhteisön ja jäsenvaltioiden tai muiden toimijoiden osuudesta. 4. Valmistelu- ja toteutettavuuden selvitysvaiheessa yhteisön osuus voi kattaa tarvittavien tutkimusten kustannukset kokonaan. 5. Kehitys- ja varmentamisvaiheessa sekä täytäntöönpanovaiheessa yhteisö vastaa niiden tehtävien kustannuksista, jotka on osoitettu sille yhteistä etua palvelevan hankkeen tai laaja-alaisen toimenpiteen yleisessä toteutussuunnitelmassa. 6. Infrastruktuuripalveluiden toimittamista tai ylläpitoa koskevan yhteistä etua palvelevan hankkeen tai laaja-alaisen toimenpiteen osalta yhteisön rahoitus kestää periaatteessa enintään neljä vuotta valmisteluvaiheen aloituksesta lukien. 7. Tämän päätöksen mukaisesti myönnettyä rahoitusta ei voida käyttää sellaisiin yhteistä etua palveleviin hankkeisiin ja laaja-alaisiin toimenpiteisiin tai yhteistä etua palvelevien hankkeiden ja laaja-alaisten toimenpiteiden vaiheisiin, jotka saavat yhteisön rahoitusta muista lähteistä. 8. Järjestelyt, joilla tarvittaessa varmistetaan infrastruktuuripalveluiden rahoituksen ja toiminnan kestävyys, on määriteltävä ja niistä on sovittava ...(13) mennessä 11 artiklan 2 kohdassa tarkoitettua menettelyä noudattaen. 11 artikla Komitea 1. Komissiota avustaa yleiseurooppalaisia sähköisiä viranomaispalveluja käsittelevä komitea (Pan-European eGovernment Services Committee, PEGSCO). 2. Jos tähän kohtaan viitataan, sovelletaan päätöksen 1999/468/EY 4 ja 7 artiklassa säädettyä menettelyä ottaen huomioon mainitun päätöksen 8 artiklan säännökset. Päätöksen 1999/468/EY 4 artiklan 3 kohdassa tarkoitettu määräaika vahvistetaan kolmeksi kuukaudeksi. 3. PEGSCO vahvistaa työjärjestyksensä. 12 artikla Vuotuinen raportointi Komissio raportoi vuosittain PEGSCO:lle tämän päätöksen täytäntöönpanosta. 13 artikla Arviointi 1. Komissio toteuttaa koordinoidusti jäsenvaltioiden kanssa ohjelman lopussa loppuarvioinnin tämän päätöksen täytäntöönpanosta. 2. Lisäksi komissio toteuttaa koordinoidusti jäsenvaltioiden kanssa vuoden 2006 puoliväliin mennessä arvioinnin tämän päätöksen täytäntöönpanosta. Kyseisessä arvioinnissa on myös tarkasteltava muun muassa HVTYK-toimien vaikuttavuutta ja tehokkuutta ja siihen on sisällyttävä laadullinen ja määrällinen arviointi siitä, miten työohjelma on toteutunut. Komissio antaa kyseisen arvioinnin yhteydessä raportin vuosille 2007-2009 varatun määrän vastaavuudesta rahoitusnäkymien kanssa. Tarvittaessa komissio toteuttaa tarvittavat toimet vuosia 2007-2009 koskevien talousarviomenettelyjen yhteydessä varmistaakseen vuotuisten määrärahojen yhteensopivuuden rahoitusnäkymien kanssa. 3. Arvioinneissa selvitetään liitteissä I ja II kuvattujen, yhteistä etua palvelevien hankkeiden ja laaja-alaisten toimenpiteiden edistyminen ja nykytila sekä erityisesti, miten suunniteltuja yleiseurooppalaisia sähköisiä viranomaispalveluja on kehitetty, otettu käyttöön ja miten niitä käytetään. Arvioinneissa myös tarkastellaan yhteisölle koituneiden menojen valossa niitä hyötyjä, joita yhteisö on saanut yleiseurooppalaisista sähköisistä viranomaispalveluista ja infrastruktuuripalveluista edistäessään yhteisiä toimintalinjoja ja toimielinten yhteistyötä viranomaisiin, yrityksiin ja kansalaisiin nähden, tunnistetaan aloja, joilla voidaan edelleen parantaa tilannetta, ja varmistetaan ohjelman synergia muihin yhteisön toimiin nähden, joita toteutetaan yleiseurooppalaisten sähköisten viranomaispalveluiden ja infrastruktuuripalveluiden alalla. 4. Komissio toimittaa määrällisten ja laadullisten arviointiensa tulokset Euroopan parlamentille ja neuvostolle ja niihin mahdollisesti liittyvät ehdotukset tämän päätöksen muuttamiseksi. Tulokset on toimitettava ennen vuosien 2007 ja 2010 Euroopan unionin yleistä talousarvioita koskevien esitysten antamista. 14 artikla Kansainvälinen yhteistyö 1. HVTYK-ohjelma voidaan avata Euroopan talousalueen maiden ja ehdokasmaiden osallistumiselle näiden maiden ja Euroopan yhteisön välisten sopimusten puitteissa. 2. Yhteistä etua palvelevien hankkeiden ja laaja-alaisten toimenpiteiden täytäntöönpanossa on rohkaistava yhteistyötä muiden kolmansien maiden kanssa, erityisesti Välimeren maiden, Balkanin maiden ja Itä-Euroopan maiden viranomaisten kanssa. Erityistä huomiota on kiinnitettävä myös kansainväliseen yhteistyöhön, jolla tuetaan kehitystä ja taloudellista yhteistyötä. Tähän liittyvät kustannukset eivät kuulu HVTYK-ohjelman piiriin. 3. Kansainväliset järjestöt tai muut kansainväliset toimijat voivat omalla kustannuksellaan osallistua yhteistä etua palvelevien hankkeiden ja laaja-alaisten toimenpiteiden täytäntöönpanoon. 15 artikla Muut verkot 1. Perustettaessa tai parannettaessa muita verkostoja, jotka eivät ole yhteistä etua palvelevia hankkeita tai laaja-alaisia toimenpiteitä, jäljempänä "muut verkot", jäsenvaltiot ja yhteisö varmistavat näiden verkkojen täytäntöönpanoa koskevan yhteisön muun lainsäädännön mukaisesti, että 2-5 kohdan säännöksiä noudatetaan. 2. Ellei 3 kohdasta muuta johdu, yhteisön tämän päätöksen puitteissa tarjoamia laaja-alaisia yleiseurooppalaisia sähköisiä viranomaispalveluita ja infrastruktuuripalveluita voidaan käyttää muissa verkoissa. 3. Muut verkot on eriteltävä teknisesti viittaamalla tietojen vaihtoa ja palvelun integrointia koskeviin eurooppalaisiin standardeihin tai yleisesti saatavilla oleviin eritelmiin tai avoimiin eritelmiin, jotta varmistetaan kansallisten ja yhteisön järjestelmien yhteentoimivuus hallintoaloittain ja niiden välillä sekä yrityksiin ja kansalaisiin nähden. 4. Komissio toimittaa PEGSCO:lle 31 päivään lokakuuta 2005 mennessä ja tämän jälkeen vuosittain 1-5 kohdan täytäntöönpanoa kuvaavan raportin. Tässä raportissa komissio ilmoittaa kaikki merkittävät käyttäjien vaatimukset tai mahdolliset muut syyt, jotka estävät muita verkkoja hyödyntämästä palveluita 2 kohdassa tarkoitetulla tavalla, ja pohtii mahdollisuuksia näiden palveluiden päivittämiseksi niiden käytön lisäämistä varten. 5. Neuvosto voi käyttää yhteisön puitteissa HVT- tai HVTYK-ohjelmassa kehitettyjä laaja-alaisia yleiseurooppalaisia sähköisiä viranomaispalveluita ja infrastruktuuripalveluita perustettaessa tai tehostettaessa toimia, jotka kuuluvat Euroopan unionista tehdyn sopimuksen V ja VI osaston mukaisiin yhteisen ulko- ja turvallisuuspolitiikan sekä rikosasioita koskevan oikeudellisen yhteistyön puitteisiin. Tällaisten palveluiden käyttämisestä päätetään ja niiden käyttäminen rahoitetaan kyseisen perustamissopimuksen V ja VI osaston mukaisesti. 16 artikla Rahoituspuitteet 1. Rahoituspuitteiksi tämän päätöksen mukaisen yhteisön toiminnan täytäntöönpanoa varten vahvistetaan 1 päivästä tammikuuta 2005 31 päivään joulukuuta 2009 148,7 miljoonaa euroa, joista 59,1 miljoonaa euroa 31 päivään joulukuuta 2006 saakka. Joulukuun 31 päivän 2006 jälkeisen ajanjakson osalta edellä mainittu määrä katsotaan vahvistetuksi, jos se on kyseisen ajanjakson osalta vuonna 2007 alkavana ajanjaksona voimassa olevien rahoitusnäkymien mukainen. 2. Budjettivallan käyttäjä myöntää vuotuiset määrärahat vuosille 2005-2009 rahoitusnäkymien asettamissa rajoissa. 17 artikla Voimaantulo Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2005 aina 31 päivään joulukuuta 2009. Tehty ... Euroopan parlamentin puolesta Puhemies Neuvoston puolesta Puheenjohtaja (1) EUVL C ... (2) Euroopan parlamentin lausunto, annettu 18. marraskuuta 2003 (EUVL C 25 E, 29.1.2004), neuvoston yhteinen kanta, vahvistettu 18. joulukuuta 2003 ja Euroopan parlamentin kanta, vahvistettu ... (ei vielä julkaistu virallisessa lehdessä). (3) EYVL L 203, 3.8.1999, s. 1, päätös sellaisena kuin se on muutettuna päätöksellä N:o 2046/2002/EY (EYVL L 316, 20.11.2002, s. 4). (4) EYVL L 203, 3.8.1999, s. 9, päätös sellaisena kuin se on muutettuna päätöksellä N:o 2045/2002/EY (EYVL L 316, 20.11.2002, s. 1). (5) EYVL L 281, 23.11.1995, s. 31, direktiivi sellaisena kuin se on muutettuna asetuksella (EY) N:o 1882/2003 (EUVL L 284, 31.10.2003, s. 1). (6) EYVL L 184, 17.7.1999, s. 23. (7) EYVL C 172, 18.6.1999, s. 1, sopimus sellaisena kuin se on muutettuna Euroopan parlamentin ja neuvoston päätöksellä 2003/429/EY (EUVL L 147, 14.6.2003, s. 25). (8) EYVL L 183, 11.7.1997, s. 12. (9) EYVL L 14, 18.1.2001, s. 32. (10) EUVL L ... (11) EUVL L 345, 31.12.2003, s. 9. (12) EUVL L 336, 23.12.2003, s. 1. (13) Kaksi vuotta tämän päätöksen voimaantulopäivästä. LIITE I YHTEISTÄ ETUA PALVELEVIEN HANKKEIDEN POLITIIKAN ALAT HVTYK-ohjelman mukaisia, yhteistä etua palvelevia hankkeita toteutetaan erityisesti seuraavilla aloilla: A. YLEISTÄ 1. Yhteisön politiikat ja toimet (B osan mukaisesti), toimielinten välinen tiedonvaihto (C osan mukaisesti), kansainvälinen yhteistyö (D osan mukaisesti) sekä muut verkostot (E osan mukaisesti). 2. Yhteisön virastojen ja elinten toiminta ja yhteisön virastojen perustamisesta syntyvien oikeudellisten puitteiden tukeminen. 3. Henkilöiden vapaaseen liikkuvuuteen liittyvät politiikat, erityisesti ne, joilla tuetaan yhtäläisten palveluiden tarjoamista kansalaisille ja yrityksille eri jäsenvaltioissa. 4. Toimet, jotka ovat yhteisön politiikkojen ja toimien puitteissa ja odottamattomissa olosuhteissa kiireellisiä yhteisön ja jäsenvaltioiden toimien tukemiseksi. B. YHTEISÖN POLITIIKAT JA TOIMET 1. Talous- ja rahapolitiikka. 2. Yhteisön säännöstön vakiinnuttaminen Euroopan unionin laajentumisen jälkeen. 3. Alue- ja koheesiopolitiikka, erityisesti alue- ja koheesiopolitiikan täytäntöönpanoa koskevan tiedon keruu, hallinto ja levitys keskus- ja aluehallinnon tasolla. 4. Yhteisön rahoitus, erityisesti rajapinnan luominen yhteisön nykyisiin tietokantoihin, jotta yhteisön rahoituslähteet olisivat nykyistä paremmin eurooppalaisten organisaatioiden, erityisesti pk-yritysten ulottuvilla. 5. Tilastot, erityisesti tilastotietojen keruu ja levitys sekä sähköisiä viranomaispalveluita tukevat tilastot, jotta voitaisiin arvioida järjestelmien yhteentoimivuutta ja tehokkuutta ja tätä kautta mitata niiden toimivuutta. 6. Virallisten asiakirjojen julkaiseminen ja virallisten tietopalveluiden hallinta. 7. Maa- ja kalatalousala, erityisesti maatalousmarkkinoiden ja -rakenteiden hallinnon tuki, tehokkaampi rahoitushallinta, maataloustilitietojen vaihto kansallisten virastojen ja komission välillä sekä petosten torjunta. 8. Teollisuus ja palvelualat, erityisesti tiedonvaihto yritysten kilpailukysymyksistä vastaavien viranomaisten välillä sekä näiden viranomaisten ja toimialajärjestöjen välillä. 9. Kilpailupolitiikka, erityisesti parannetun sähköisen tiedonvaihdon toteuttaminen jäsenvaltioiden kansallisten viranomaisten kanssa tiedotus- ja kuulemismenettelyiden helpottamiseksi. 10. Koulutus, kulttuuri ja audiovisuaalinen ala, erityisesti tiedonvaihto sisältökysymyksistä avoimissa verkoissa sekä uusien audiovisuaalisten ja tietopalveluiden kehittäminen ja vapaa liikkuvuus. 11. Kuljetusala, erityisesti kuljettajia, ajoneuvoja, aluksia ja liikenteenharjoittajia koskevan tiedonvaihdon tuki. 12. Matkailu, ympäristö, kuluttajansuoja ja kansanterveys sekä julkiset hankinnat. 13. Tutkimuspolitiikka, erityisesti koordinoidun tutkimuspolitiikan täytäntöönpanoa koskevan tiedon keruu, hallinto ja levitys jäsenvaltioiden kansallisten viranomaisten tasolla. 14. Tuki eEurope-aloitteeseen ja siihen liittyvään toimintasuunnitelmaan, erityisesti sen sähköistä hallintoa ja turvallisuutta koskevaan osaan, sisältyville yrityksiä ja kansalaisia hyödyttäville tavoitteille. 15. Maahanmuuttopolitiikka, erityisesti parannetun sähköisen tiedonvaihdon toteuttaminen jäsenvaltioiden kansallisten viranomaisten kanssa tiedotus- ja kuulemismenettelyiden helpottamiseksi. 16. Oikeusviranomaisten yhteistyö. 17. Tietojärjestelmät, jotka mahdollistavat jäsenvaltioiden parlamenttien ja kansalaisyhteiskunnan osallistumisen lainsäädäntöprosessiin. 18. Yhteisön lainsäädännön täytäntöönpanon seuranta jäsenvaltioissa ja tiedonvaihto jäsenvaltioiden ja yhteisön toimielinten välillä. C. TOIMIELINTEN VÄLINEN TIEDONVAIHTO Toimielinten välinen tiedonvaihto, erityisesti 1. yhteisön päätöksentekoprosessin ja parlamentin kysymysten tueksi; 2. tarvittavien telemaattisten yhteyksien luomiseksi komission, Euroopan parlamentin, neuvoston (mihin sisältyvät myös Euroopan unionin kulloisenkin puheenjohtajavaltion, jäsenvaltioiden pysyvien edustustojen sekä yhteistyötä tekevien kansallisten ministeriöiden sivustot) sekä muiden yhteisön toimielinten välille; 3. monikielisyyden helpottamiseksi toimielinten välisessä tiedonvaihdossa, käännöstyöprosessin hallintakeinoilla ja kääntämistä tukevilla työkaluilla, kehittämällä ja jakamalla monikielisiä resursseja sekä järjestelemällä yhteinen pääsy tällaisiin resursseihin; 4. asiakirjojen jakamiseksi yhteisön virastojen ja elinten sekä toimielinten välillä. D. KANSAINVÄLINEN YHTEISTYÖ Yhteistä etua palvelevien hankkeiden laajentaminen kolmansiin maihin, myös ehdokasmaihin, ja kansainvälisiin järjestöihin siten, että huomiota kiinnitetään erityisesti kehityksen ja taloudellisen yhteistyön aloitteisiin. E. MUUT VERKOT Hankkeet, jotka ovat aiemmin saaneet rahoitusta HVT-ohjelmasta ja joilla on nyt oma yhteisörahoituksensa ja jotka kuuluvat kuitenkin tämän päätöksen 14 artiklassa tarkoitettuihin "muihin verkkoihin". LIITE II LAAJA-ALAISET TOIMENPITEET HVTYK-ohjelman laaja-alaisia toimenpiteitä ovat erityisesti seuraavat: A. LAAJA-ALAISET YLEISEUROOPPALAISET SÄHKÖISET VIRANOMAISPALVELUT Laaja-alaiset toimenpiteet, joilla käynnistetään, mahdollistetaan ja hallinnoidaan laaja-alaisten yleiseurooppalaisten sähköisten viranomaispalveluiden tarjoaminen, mukaan lukien organisointiin ja koordinointiin liittyvät näkökohdat, esimerkiksi: a) portaali, joka tarjoaa pääsyn monikielisiin, yleiseurooppalaisiin online-tietopalveluihin ja vuorovaikutteisiin palveluihin yrityksille ja kansalaisille b) keskitetty yhteyspiste muun muassa oikeudellisiin online-tietopalveluihin jäsenvaltioissa c) vuorovaikutteinen sovellus, jonka avulla kerätään sidosryhmien mielipiteitä ja kokemuksia yleisesti kiinnostavista kysymyksistä ja yhteisön politiikkojen toiminnasta B. INFRASTRUKTUURIPALVELUT Laaja-alaiset toimenpiteet, joita toteutetaan teknologia- ja ohjelmistoratkaisujen tarjoamiseksi ja ylläpitämiseksi tieto- ja viestintätekniikkaan liittyviä erityistoiminteita tarjoavina palveluina, viestinnästä aina määritettyihin standardeihin. Teknologia- ja ohjelmistoratkaisuihin sisältyvät verkkopalvelut, väliohjelmistot, turvallisuus sekä suuntaviivat, esimerkiksi seuraavat: a) turvallinen ja luotettava viestintäalusta viranomaisten välistä tiedonvaihtoa varten b) turvallinen ja luotettava järjestelmä, jolla hallitaan erilaisiin työprosesseihin liittyvää tiedonkulkua c) yhteiset työkalut yhteisten monikielisten www-sivujen ja portaalien hallintaa varten d) alustan akkreditointi luottamuksellisen tiedon käsittelyä varten e) autentikointipolitiikan laatiminen ja täytäntöönpano verkostojen ja yhteistä etua palvelevien hankkeiden osalta f) turvallisuustutkimukset ja riskianalyysit, joilla tuetaan verkostoja tai muita infrastruktuuripalveluita g) mekanismit, joilla rakennetaan luottamusta varmennuksesta vastaavien viranomaisten välille, jotta sähköisiä varmenteita voitaisiin käyttää yleiseurooppalaisissa sähköisissä viranomaispalveluissa h) tunnistus-, autorisointi-, autentikointi- ja kiistämättömyyspalvelut yhteistä etua palvelevia hankkeita varten i) yhteiset puitteet tiedon ja tietämyksen jakamista ja vaihtoa varten eurooppalaisten viranomaisten välillä sekä yritysten ja kansalaisten kanssa, myös arkkitehtuuria kuvaavat suuntaviivat j) XML-sanastojen ja -skeemojen sekä tähän liittyvien XML-tukiaineiston määrittely tiedonvaihdon tukemiseksi verkoissa k) toiminnalliset ja muut mallivaatimukset julkishallinnon sähköisten arkistojen hallintaa varten l) metatietopuitteet julkisen sektorin tietoa varten yleiseurooppalaisissa sovelluksissa m) vaihtoa koskevien avointen standardien vertailu avoimia formaatteja koskevan politiikan suunnittelua varten n) yhteiset eritelmät ja infrastruktuuripalvelut, jotka helpottavat sähköisiä julkisia hankintoja kaikkialla Euroopassa o) konekäännösjärjestelmät ja muut monikieliset työkalut, myös sanakirjat, sanastot ja luokitusjärjestelmät, jotka tukevat monikielisyyttä p) sovellukset, joilla tuetaan viranomaisten välistä yhteistyötä q) sovellukset, joilla tuetaan palveluiden saantia useita eri kanavia myöten r) tutkimukset avoimen lähdekoodin ohjelmistoon perustuvista työkaluista sekä toimet, joilla helpotetaan kokemusten vaihtoa viranomaisten välillä ja uusien ratkaisujen omaksumista julkishallinnossa C. STRATEGISET JA TUKITOIMET 1. Strategiset toimet, joilla tuetaan yleiseurooppalaisten sähköisten viranomaispalveluiden arviointia ja edistämistä, esimerkiksi seuraavat: a) analyysi sähköisistä viranomaispalveluista ja tietohallintostrategioista Euroopassa b) tiedotustapahtumien järjestäminen sidosryhmien kanssa c) yleiseurooppalaisten sähköisten viranomaispalveluiden edistäminen siten, että erityisesti otetaan huomioon yrityksille ja kansalaisille tarjottavat palvelut 2. Tukitoimet, joita toteutetaan ohjelman hallinnon tueksi ja joilla pyritään parantamaan ohjelman tehokkuutta ja vaikutusta, esimerkiksi: a) laadunvarmistus ja -valvonta hankkeiden tavoitteiden määrittelyn sekä hankkeiden toteuttamisen ja tulosten parantamiseksi b) ohjelman arviointi ja yksittäisten yhteistä etua palvelevien hankkeiden sekä laaja-alaisten toimenpiteiden kustannus-hyötyanalyysi 3. Tukitoimet, joita toteutetaan hyvien toimintatapojen levittämisen edistämiseksi sovellettaessa tietotekniikkaa julkishallinnossa, esimerkiksi: a) raportit, www-sivustot, konferenssit ja yleensä kansalaisille suunnatut aloitteet b) sähköisiin viranomaispalveluihin jäsenvaltioiden, yhteisön ja kansainvälisellä tasolla liittyvien aloitteiden ja parhaiden toimintatapojen seuranta, analysointi ja levitys www-sivustoilla c) tuki esimerkiksi avoimen lähdekoodin ohjelmistojen käyttöä julkishallinnossa koskevien parhaiden toimintatapojen leviämiselle. NEUVOSTON PERUSTELUT I JOHDANTO 1. Komissio antoi 8.7.2003 edellä mainitun ehdotuksen Euroopan parlamentin ja neuvoston päätökseksi(1). Ehdotus perustuu EY:n perustamissopimuksen 156 artiklan 1 kohtaan. 2. Euroopan parlamentti antoi lausuntonsa 18.11.2003 ja alueiden komitea omansa 20.11.2003. Talous- ja sosiaalikomitea ei ole vielä antanut lausuntoaan. 3. Neuvoston istunnossa 20.11.2003 komissio ilmoitti suullisesti, että EY:n perustamissopimuksen 250 artiklan 2 kohdan mukaisesti se muuttaa alkuperäisen ehdotuksensa vastaamaan Euroopan parlamentin tarkistuksia. 4. Neuvosto vahvisti 18.12.2003 yhteisen kantansa EY:n perustamissopimuksen 251 artiklan mukaisesti. II TAVOITE Tällä ehdotuksella on tarkoitus tarjota jatko-ohjelma nykyiselle HVT II -ohjelmalle. HVTYK-ohjelman tavoitteena on yksilöidä yleiseurooppalaiset sähköiset viranomaispalvelut sekä tukea ja edistää niiden, samoin kuin niiden perustana olevien yhteentoimivien telemaattisten verkkojen, perustamista ja kehittämistä. Uudella ohjelmalla tuetaan yhteisön lainsäädännön täytäntöönpanoa, ja viranomaiselta toiselle viranomaiselle tapahtuva palvelujen tarjoaminen on toiminnan ydin, mutta Euroopan viranomaisten välisestä yhteistyöstä koituva hyöty ulotetaan koskemaan myös kansalaisia ja yrityksiä. Ohjelma täydentää hyvin muita sähköisiä viranomaispalveluja koskevia ohjelmia. III YHTEISEN KANNAN ERITTELY Yhteisessä kannassa hyväksytään komission ehdotuksen yleistavoite ja yleensäkin kyseisen tavoitteen saavuttamiseksi ehdotetut keinot. Ehdotuksen tekstiä on kuitenkin muotoiltu uudelleen neuvoston käsittelyssä. Lisäksi joidenkin artiklojen rakennetta on muutettu selkeyden lisäämiseksi ja kohteen tarkentamiseksi. Tärkeimmät komission ehdotuksesta poikkeavat yhteisen kannan kohdat ovat seuraavat: 1. Yhteisessä kannassa alkuperäinen 1 artikla jäsenneltiin uudelleen kahdeksi artiklaksi: ensimmäisessä ilmoitetaan päätöksen soveltamisala ja toisessa todetaan tavoite. Tämän lisäksi neuvosto muutti yhteisen kannan 2 artiklassa esitettyjä tavoitteita, jotta keskityttäisiin enemmän yleiseurooppalaisiin sähköisiin viranomaispalveluihin sekä yritysten ja kansalaisten tarpeisiin, vaikka samalla tunnustetaankin perustana olevien verkkojen ja infrastruktuuripalvelujen asema. 2. Komission ehdotuksen 3 artikla on poistettu. Neuvosto katsoo, että asiat voidaan asettaa tärkeysjärjestykseen 2 artiklan (Tavoite) ja molempien liitteiden perusteella. 3. Yhteisen kannan 6 artiklassa olevien täytäntöönpanoperiaatteiden osalta neuvosto tarkensi 7 kohdassa olevaa määritelmää päällekkäisyyksien välttämiseksi ja sähköisten viranomaispalvelujen kehittämisen nopeuttamiseksi. 4. Neuvosto muutti täytäntöönpanomenettelyä koskevaa 8 artiklaa ja budjettisäännöksiä koskevaa 9 artiklaa varmistaakseen, että säännöllisesti tarkistettava työohjelma on riittävän joustava ohjelman aikana tarvittavia muutoksia silmällä pitäen, mutta samalla otetaan huomioon yhteistä etua palvelevan hankkeen tai laaja-alaisen toimenpiteen budjetin jakautuminen. 5. Hallintokomitean nimi 11 artiklassa on muutettu yleiseurooppalaiseksi sähköiseksi viranomaispalvelukomiteaksi, jotta se vastaisi paremmin uudelleen kohdennettua ohjelmaa. Selkeyden vuoksi muotoiltiin uusi 12 artikla edellä mainitun artiklan viimeisen kohdan pohjalta. 6. Neuvosto on muuttanut arviointia koskevaa yhteisen kannan 13 artiklaa ottaakseen paremmin huomion sen, että HVTYK-ohjelma jatkuu vielä nykyisten rahoitusnäkymien jälkeen, ja jotta suunnitelluista ohjelma-arvioinneista voitaisiin saada täysi hyöty. 7. Rahoituspuitteita koskevaa 16 artiklaa on muutettu, jotta se vastaisi paremmin talousarviota koskevasta kurinalaisuudesta ja talousarviomenettelyn parantamisesta tehtyä toimielinten välistä sopimusta ja jotta siinä otettaisiin huomioon se, että HVTYK-ohjelma jatkuu vielä nykyisten rahoitusnäkymien jälkeen. 8. Liitettä II on muutettu, jotta voidaan erotella toimet, jotka menevät pitemmälle kuin teknologian ja ohjelmistoratkaisujen toimittaminen. Muutetun liitteen ja siihen liittyvien muuhun tekstiin tehtävien muutosten tarkoituksena on varmistaa, että komissio käynnistää eri alojen välisten yleiseurooppalaisten sähköisten viranomaispalvelujen toimittamisen, tekee ne mahdollisiksi ja hallinnoi niitä. IV EUROOPAN PARLAMENTIN TARKISTUKSET Euroopan parlamentin tarkistukset, jotka komissio on hyväksynyt ja jotka neuvosto on ottanut huomioon: Neuvosto on hyväksynyt periaatteessa kaikki Euroopan parlamentin tarkistukset. - Tarkistus 1 on sisällytetty yhteisen kannan johdanto-osan 5 kappaleeseen. Kuitenkin ilmaisu "IDA-ohjelman seurannassa" on muutettu muotoon "HVTYK-ohjelmassa". - Tarkistus 2 on sisällytetty yhteisen kannan johdanto-osan 7 kappaleeseen, vaikka sanamuotoa onkin hieman muutettu. - Neuvosto sisällytti tarkistuksen 3 hieman muutettuna yhteisen kantansa johdanto-osan 30 kappaleeseen. - Tarkistus 4 on sisällytetty yhteisen kannan 13 artiklan 4 kohtaan. - Tarkistuksessa 5 ollut ajatus täytäntöönpanon joustavuudesta on sisällytetty yhteisen kannan 16 artiklaan. (1) KOM(2004) 13 lopull. - COD 2003/0147.